Predkladacia správa

Vláda Slovenskej republiky na svojom zasadnutí dňa 29.11.2000 uznesením číslo 986 súhlasila s uzavretím Dohody o medzinárodnej príležitostnej preprave cestujúcich autokarmi a autobusmi (INTERBUS), ďalej len „Dohoda“. Slovenská republika dohodu podpísala dňa 14.12.2000. Zmluvnými stranami sú štáty, ktoré dohodu podpísali a ratifikovali. Táto dohoda by mala platiť pre územia štátov Európskeho spoločenstva, Bosny a Hercegoviny, Bulharska, Estónska, Chorvátska, Lotyšska, Litvy, Moldavska, Poľska, Rumunska, Slovenska, Republiky Slovinsko, Českej republiky, Turecka a Maďarska. Po nadobudnutí platnosti bude táto Dohoda otvorená na pristúpenie aj pre ďalšie štáty, ktoré sú riadnymi členmi Európskej konferencie ministrov dopravy (CEMT).
       
Dohoda o medzinárodnej príležitostnej preprave cestujúcich autokarmi a autobusmi bola predložená do Národnej rady Slovenskej republiky dňa 25. júla 2001 pod číslom tlače 1102 z roku 2001. Vzhľadom na novelu Ústavy Slovenskej republiky a tým vyvolanú zmenu legislatívnych pravidiel bolo potrebné dopracovať doložku prednosti k Dohode. 
Predmetom Dohody je  medzinárodná cestná preprava osôb akejkoľvek štátnej príslušnosti v príležitostnej doprave:
-	medzi územiami dvoch zmluvných strán, alebo začínajúcej a končiacej na území tej istej zmluvnej strany, a ak by si to takáto doprava vyžadovala, tranzitom cez územie inej zmluvnej strany alebo cez územie nezmluvného štátu;
-	vykonávanú dopravcami za odplatu alebo odmenu, evidovanými na území zmluvnej strany, ktorí sú držiteľmi povolenia, v súlade s jej zákonmi, na vykonávanie prepravy v medzinárodnej príležitostnej autokarovej a autobusovej dopravnej službe.
Účelom Dohody je podporiť rozvoj medzinárodnej dopravy v Európe a najmä uľahčiť jej organizáciu a prevádzku, uľahčiť cestovný ruch a kultúrnu výmenu medzi zmluvnými stranami; ďalej zabezpečiť:
-	harmonizovanú liberalizáciu niektorých medzinárodných príležitostných dopravných služieb autokarmi a autobusmi, vrátane tranzitu; 
-	vysoký stupeň harmonizácie technických podmienok vozidiel vykonávajúcich medzinárodnú príležitostnú dopravu medzi zmluvnými stranami s cieľom zvýšiť bezpečnosť na cestách a ochranu životného prostredia; 
-	uplatňovanie jednotných opatrení týkajúcich sa práce posádok vozidiel v medzinárodnej cestnej doprave;
-	 harmonizáciu podmienok prístupu k profesii dopravcu cestnej osobnej dopravy,
-	jednotné vzory prepravných dokumentov, ako je kontrolný dokument na liberalizovanú príležitostnú dopravu (jazdný list), a taktiež povolenie a formulár žiadosti na neliberalizovanú dopravu v záujme uľahčenia a zjednodušenia kontrolných postupov;
- 	harmonizované opatrenia týkajúce sa kontrolných postupov, pokút a vzájomnú pomoc.

Európska komisia požiadala v začiatkom roka 2001 zmluvné strany o zmenu článku 26 predmetnej Dohody, túto zmenu vláda Slovenskej republiky odsúhlasila na svojom zasadnutí dňa 13.06.2001.  Išlo o úpravu článku 26, ktorý sa týkal podpisovania. Dohoda bola otvorená na podpis v Bruseli až do 30.6.2001 na Generálnom sekretariáte Rady Európskeho spoločenstva, ktorý je depozitárom tejto dohody.

Zmluvné strany musia, resp. museli do svojich vnútroštátnych právnych predpisov zaviesť ustanovenia, ktoré sú rovnocenné s ustanoveniami smernice Európskeho spoločenstva  t.j. smernicu Rady 96/26/ES z 29. apríla 1996 o prístupe k profesii dopravcu cestnej nákladnej a osobnej dopravy a o vzájomnom uznávaní diplomov, osvedčení a iných úradných dokumentov o kvalifikácii určených na to, aby sa týmto dopravcom uľahčilo uplatňovanie práva na slobodu etablovania vo vnútroštátnej a medzinárodnej doprave v znení smernice 98/76/ES. Slovenská republika premietla túto smernicu do zákona NR SR č.506/2002, ktorým sa menil a dopĺňal zákon č.168/1996 Z. z. o cestnej doprave v znení neskorších predpisov a do vyhlášky č.109/2003, ktorou sa mení a dopĺňa vyhláška Ministerstva dopravy, pôšt a telekomunikácií Slovenskej republiky č. 311/1996 Z. z., ktorou sa vykonáva zákon Národnej rady Slovenskej republiky č. 168/1996 Z. z. o cestnej doprave.

Dohoda INTERBUS už nadobudla platnosť, pretože ju ratifikovali nasledovné zmluvné strany: Európska únia (03.10.2002), Česká republika (08.10.2002), Maďarsko (10.01.2002), Lotyšsko (23.04.2002), Litva (30.10.2002), Rumunsko (04.09.2002) a Slovinsko (06.08.2002).

V zmysle Zmien a doplnení legislatívnych pravidiel vlády SR, prijatých uznesením vlády č. 1130 z 28.11.2001 má byť súčasťou materiálu predkladaného na schválenie Národnej rade SR aj doložka prednosti medzinárodnej zmluvy pred zákonmi Slovenskej republiky, Ministerstvo dopravy predkladá túto doložku formou dodatku k pôvodnému už schválenému materiálu. 

Materiál obsahuje aj upravený návrh uznesenia Národnej rady SR podľa nových predpisov. Po schválení doložky prednosti vládou SR bude Národnej rade SR predložený návrh na vyslovenie súhlasu s uzavretím Dohody.